Emil Jakobsen
Emil Jakobsen er en dansk håndboldspiller, der spiller venstre fløj for den tyske klub SG Flensburg-Handewitt og for det danske landshold. Han har spillet 52 landskampe og scoret 192 mål for Danmark (pr. 29. april 2023). Med landsholdet har han bl.a. vundet guld ved VM i 2021 og 2023.
Emil Jakobsen spillede ungdomshåndbold i Kerteminde HK og GOG, hvor han i 2016 debuterede på førsteholdet. Med GOG vandt han i 2019 pokalturneringen, inden han i sommeren 2021 skiftede til Flensburg-Handewitt. Emil Jacobsen satte scoringsrekord i Håndboldligaen i sæsonen 2020/2021 med i alt 242 mål. Samme sæson blev han topscorer i EHF European League med i alt 96 mål.
Emil Jakobsen vandt bronze ved VM for U19-landshold i 2017 og debuterede i 2019 på det danske A-landshold i en EM-kvalifikationskamp mod Montenegro. Han fik slutrundedebut ved VM i 2021 og var med i alt 22 mål en væsentlig grund til, at Danmark vandt turneringen. I Danmarks kamp mod Japan scorede Emil Jakobsen 12 mål og blev dermed den mest scorende danske slutrundedebutant nogensinde. Med det danske landshold har Emil Jakobsen desuden vundet sølv ved De Olympiske Lege i 2021 (udsat fra 2020 pga. coronapandemien), bronze ved EM i 2022 og guld ved VM i 2023.